CELEX: 62016TN0751
Language: sk
Date: 2016-10-28 00:00:00
Title: Vec T-751/16: Žaloba podaná 28. októbra 2016 – Confédération Nationale du Crédit Mutuel/ECB

9.1.2017   
            
            
               SK
            
            
               Úradný vestník Európskej únie
            
            
               C 6/42
            
         Žaloba podaná 28. októbra 2016 – Confédération Nationale du Crédit Mutuel/ECB
   (Vec T-751/16)
   (2017/C 006/53)
   Jazyk konania: francúzština
   
      Účastníci konania
   
   
      Žalobkyňa: Confédération Nationale du Crédit Mutuel (Paríž, Francúzsko) (v zastúpení: M. Grégoire, advokát)
   
      Žalovaná: Európska centrálna banka
   
      Návrhy
   
   Žalobkyňa navrhuje, aby Všeobecný súd:
   
               —
            
            
               na základe článku 263 Zmluvy o fungovaní Európskej únie zrušil rozhodnutie Európskej centrálnej banky z 24. augusta 2016, vydané vo veci žiadosti, ktorú podala Crédit Mutuel s cieľom získať povolenie vylúčiť expozície vo verejnom sektore z výpočtu ukazovateľa finančnej páky v súlade s článkom 429 ods. 14 nariadenia (EÚ) č. 575/2013 pre Crédit Mutuel a všetky subjekty skupiny podliehajúce ukazovateľu finančnej páky (ECB/SSM/2016 – 9695000CG7B84NLR5984/92),
            
         
               —
            
            
               uložil Európskej centrálnej banke povinnosť nahradiť všetky trovy konania.
            
         
      Dôvody a hlavné tvrdenia
   
   Na podporu svojej žaloby žalobkyňa uvádza štyri žalobné dôvody.
   
               1.
            
            
               Prvý žalobný dôvod založený na prekročení právomoci pri prijatí napadnutého rozhodnutia. Podľa žalobkyne má Európska centrálna banka (ECB) len právomoc preveriť, či sú splnené podmienky vyžadované na to, aby bolo inštitúcii možné priznať výnimku z pravidiel výpočtu ukazovateľa finančnej páky, tak ako sú stanovené presne a s konečnou platnosťou Komisiou na základe výlučnej právomoci prostredníctvom delegovaného nariadenia určeného na zohľadnenie osobitostí bankového a finančného prostredia Európskej únie, pričom cieľom tohto preverenia zo strany ECB je len zabezpečiť konkrétne uplatnenie týchto podmienok bez ich posilnenia alebo posúdenia ich relevantnosti.
            
         
               2.
            
            
               Druhý žalobný dôvod založený predložený ako subsidiárny vo vzťahu k prvému, vychádzajúci z nesprávneho právneho posúdenia, ktorého sa dopustila ECB v napadnutom rozhodnutí. Podľa žalobkyne treba expozície voči subjektom vo verejnom sektore, vzhľadom na to, že sú rovnocenné expozíciám voči centrálnej správe, považovať za expozície s nulovým rizikom, pokiaľ sú vystavené v jej národnej mene.
            
         
               3.
            
            
               Tretí žalobný dôvod založený predložený ako subsidiárny vo vzťahu k prvým dvom, vychádzajúci zo zjavne nesprávneho posúdenia. Podľa žalobkyne je napadnuté rozhodnutie zjavne neprimerané vo vzťahu k cieľom sledovaným prudenciálnymi požiadavkami vzhľadom na vlastnosti regulovaného sporenia, ako aj zjavne neproporcionálne, pokiaľ ide o negatívne dôsledky, ktoré ukladá dotknutej inštitúcii.
            
         
               4.
            
            
               Štvrtý žalobný dôvod založený na porušení povinnosti odôvodnenia, ako aj zásady riadnej správy vecí verejných, keďže ECB neskúmala ani nezohľadnila všetky relevantné okolnosti veci.